b'\n_START_ARTICLE_\nTrubarjeva pot\n_START_PARAGRAPH_\nTrubarjeva pot po Nem\xc4\x8diji je poimenovana po slovenskem protestantskem pridigarju, duhovniku, prevajalcu in avtorju prvih dveh slovenskih tiskanih knjig, Primo\xc5\xbeu Trubarju. Za\xc4\x8dne se v N\xc3\xbcrnbergu in se kon\xc4\x8da v Derendingenu, kjer je pokopan. Obsega \xc5\xa1e \xc5\xa1tiri druga mesta, kjer je superintendent \xc5\xbeivel in deloval. Pred popotovanjem po Nem\xc4\x8diji je Trubar poleg doma\xc4\x8de Ra\xc5\xa1ice \xc5\xbeivel \xc5\xa1e v \xc5\xa1tevilnih drugih krajih kot so Reka, Salzburg, Trst, Loka, Dunaj, Ljubljana in \xc5\xa0entjernej.\n_START_SECTION_\nOpis poti\n_START_PARAGRAPH_\nN\xc3\xbcrnberg je bil Trubarjevo prvo za\xc4\x8dasno zato\xc4\x8di\xc5\xa1\xc4\x8de po begu s Kranjske leta 1548. Mesto je bilo politi\xc4\x8dno, gospodarsko in kulturno sredi\xc5\xa1\xc4\x8de, v katerem je delovalo veliko pomembnih umetnikov in humanistov, med drugimi tudi Albrecht D\xc3\xbcrer._NEWLINE_Srednjeve\xc5\xa1ki Rothenburg le\xc5\xbei ob reki Tauberi. Tam je slovenski reformator za\xc4\x8del slu\xc5\xbebovati leta 1548 in si ustvaril dru\xc5\xbeino z Barbaro Stritar. V mestu se nahaja cerkev svetega Duha. V \xc4\x8dasu, ko je slu\xc5\xbeboval pri svetem Duhu, je napisal Abecednik in Katekizem. Na zid so leta 2000 ob 450-letnici natisa prvih slovenskih knjig postavili spominsko tablo, ob 500-letnici Trubarjevega rojstva je po njem ime dobil park v bli\xc5\xbeini._NEWLINE_T\xc3\xbcbingen je kraj, kjer sta bili po dolgoletnih domnevah leta 1550 natisnjeni prvi slovenski knjigi \xe2\x80\x93 to ozna\xc4\x8duje spominska tabla na hi\xc5\xa1i tiskarja Ulricha Morharta. Na filozofski fakulteti v T\xc3\xbcbingenu pou\xc4\x8dujejo slovenski jezik. Nedavna raziskava je pokazala, da sta bili knjigi najverjetneje natisnjeni pri Petru Frentzu v mestu Schw\xc3\xa4bisch Hall._NEWLINE_V Kemptnu je Trubar leta 1551 dobil \xc5\xbeupnijo in izdal kar nekaj knjig: Katekizem in Abecednik v latinici, Ta Evangeli Svetiga Matev\xc5\xbea, Ena molitev tih ker\xc5\xa1\xc4\x8denikov, Ta pervi deil Tiga noviga testamenta in Postilo. Na cerkvi, v kateri je Trubar slu\xc5\xbeboval, stoji spominska tabla, ki ozna\xc4\x8duje njegovo delovanje v Kemptnu med letoma 1553 in 1561._NEWLINE_V Bad Urachu je slu\xc5\xbeboval pred odhodom v Ljubljano. Tu je objavil Ta drugi deil Tiga noviga testamenta, Pavlovo pismo Rimljanom, Svetiga Pavla ta dva listi h tim Korintarjem inu ta h tim Galatarjem in Register. Po dveh mesecih bivanja v Ljubljani (1561) se je vrnil v Bad Urach, kjer je napisal posvetili za Prvi del novoga testamenta in Artikule. V mestu je ustanovil Biblijski zavod. Pred cerkvijo svete Amande so mu postavili doprsni kip z napisom._NEWLINE_Po ponovnem izgnanstvu iz Ljubljane zaradi Cerkovne Ordninge je za\xc4\x8dasno bival v mestu Lauffen in se kasneje ustalil v Derendingenu, kjer je slu\xc5\xbeboval do smrti. Pokopan je bil v cerkvi sv. Gala \xe2\x80\x93 na to spominja epitaf, ki je bil name\xc5\xa1\xc4\x8den v cerkev leto po njegovi smrti, in pa spominski plo\xc5\xa1\xc4\x8di na vratih in na tleh cerkve. Po njem so poimenovani: ulica (Primus Truber Stra\xc3\x9fe), evangeli\xc4\x8danski dom in njegovo takratno prebivali\xc5\xa1\xc4\x8de. Tu je izdal \xc5\xa1e zadnja svoja dela, kot so Ta celi psalter Davidov, Abecedarij, Ta celi katehismus, Ta celi katehismus \xe2\x80\xa6 inu pejsni, prevod Noviga testamenta puslednji dejl, Ta celinovi testament in poslednje delo Hi\xc5\xa1ne postille, ki ga je devet let po njegovi smrti izdal njegov sin Felicijan.'